Η θεία απ' το Σικάγο

Η θεία απ' το Σικάγο είναι ο τίτλος ελληνικής ασπρόμαυρης κινηματογραφικής ταινίας από τη Φίνος Φιλμ, έτους παραγωγής 1957.

Πλοκή 
Ο Χαρίλαος (Ορέστης Μακρής), απόστρατος αξιωματικός με πολύ αυστηρές και συντηρητικές αρχές, μεγαλώνει τις τέσσερις κόρες του με... στρατιωτική πειθαρχία, φροντίζοντας την καλλιέργειά τους, την εμφάνισή τους και την καλή συμπεριφορά τους. Παρ' όλη την επιθυμία του να τις παντρέψει δεν τις αφήνει πουθενά μόνες, με αποτέλεσμα να μην τις πλησιάζει άνδρας. Η σύζυγός του, Ευτέρπη (Ελένη Ζαφειρίου), αλλά και ο φίλος του και γείτονας Ξενοφών (Παντελής Ζερβός), καταβάλλουν αξιοσημείωτες προσπάθειες να τον πείσουν να αλλάξει τακτική, εκείνος όμως επιμένει στην πολύ συντηρητική συμπεριφορά του. Όταν όμως η συζήτηση φτάνει στην ευκατάστατη και από χρόνια ξενιτεμένη στο Σικάγο των ΗΠΑ (και πλέον χήρα) αδελφή του Καλλιόπη (Γεωργία Βασιλειάδου) τα πάντα ανατρέπονται. Εκείνη επιστρέφει στην Αθήνα και αναλαμβάνει να εκσυγχρονίσει το σπίτι του στρατηγού, όπως και να βοηθήσει τα τέσσερα κορίτσια (και ανιψιές της) να αποκατασταθούν.  Χάρη σε ευφυέστατα, όσο και ριψοκίνδυνα, τεχνάσματα, πετυχαίνει σύντομα το σκοπό της και η μία μετά την άλλη, οι κοπέλες χορεύουν τον χορό του Ησαΐα.

Αρχικά, η θεία Καλλιόπη με την μεγαλύτερη ανιψιά της, Ελένη (Γκέλυ Μαυροπούλου), χαζεύουν από το μπαλκόνι του σπιτιού τους τους περαστικούς, που εκείνη την ώρα επιστρέφουν από τις δουλειές τους. Μόλις η Ελένη εντοπίσει κάποιον που της αρέσει εμφανισιακά, η Καλλιόπη ρίχνει από το μπαλκόνι μία στάμνα γεμάτη νερό με σκοπό να σκάσει στο οδόστρωμα μπροστά του. Πράγματι, πετυχαίνει τον στόχο της και μεσολαβεί προκειμένου ο συγκεκριμένος περαστικός, ο Τάκης (Θεόδωρος Δημήτριεφ), να γνωριστεί καλύτερα με την ανιψιά της, την ίδια κιόλας στιγμή.

Στη συνέχεια, ο Χαρίλαος επιχειρεί να αντιγράψει το επιτυχημένο κόλπο της Καλλιόπης έχοντας σκοπό να παντρέψει και τη δεύτερη κόρη του, Κατίνα (Τζένη Καρέζη). Το σχέδιο αντιγράφεται επακριβώς από τον Χαρίλαο, αλλά η μεσολάβηση της Καλλιόπης είναι καταλυτική για να πετύχει η γνωριμία, καθώς τα πνεύματα αρχικά οξύνονται μεταξύ του πατέρα και του Νίκου (Στέφανος Στρατηγός), υποψήφιου γαμπρού.

Η τρίτη κόρη, Μαρία (Μαργαρίτα Παπαγεωργίου), γνωρίζει τον μέλλοντα σύζυγό της, Κωστάκη (Δημήτρης Παπαμιχαήλ), με τη βοήθεια της θείας της σε μία πλαζ. Η θεία ελέγχει με ευφυή τρόπο το επαγγελματικό προφίλ των πιθανών γαμπρών και η ανιψιά προσποιείται πως πνίγεται στη θάλασσα προκειμένου να τραβήξει την προσοχή του εκλεκτού της θείας της, εργοστασιάρχη υφασμάτων, τον οποίο και η ίδια τελικά εγκρίνει.

Τέλος, η Αγγελική (Νίκη Παπαδάτου), τέταρτη και μικρότερη κόρη της οικογένειας, αν και δεν είναι ακόμα σε ηλικία γάμου, ζηλεύει τις αδελφές της που παντρεύτηκαν και αποφασίζει να αντιγράψει μόνη της το κόλπο με το κανάτι. Ο νεαρός που την ενδιαφέρει συνοδεύεται από τον πατέρα του, Θόδωρο (Ράλλης Αγγελίδης), ο οποίος τυγχάνει παλιός γείτονας του Χαρίλαου, αλλά και φλερτ των νεανικών χρόνων της Καλλιόπης. Η επανασύνδεση των παλιών φίλων επιστεγάζεται από τον γάμο της Καλλιόπης με τον, από χρόνια χήρο, Θόδωρο.

Στη γειτονιά πλέον, όλες οι οικογένειες με ανύπαντρες κόρες σε ηλικία γάμου, αντιγράφουν με ζήλο το "αλάνθαστο" κόλπο με το κανάτι.

Διανομή 

 Ορέστης Μακρής... Χαρίλαος Μπάρδας
 Γεωργία Βασιλειάδου... Καλλιόπη Πάπας (αδελφή Χαρίλαου)
 Ελένη Ζαφειρίου... Ευτέρπη Μπάρδα (σύζυγος Χαρίλαου)
 Γκέλυ Μαυροπούλου... Ελένη Μπάρδα (1η κόρη Χαρίλαου)
 Τζένη Καρέζη... Κατίνα Μπάρδα (2η κόρη Χαρίλαου)
 Μαργαρίτα Παπαγεωργίου... Μαρία Μπάρδα (3η κόρη Χαρίλαου)
 Νίκη Παπαδάτου... Αγγελική Μπάρδα (4η κόρη Χαρίλαου)
 Παντελής Ζερβός... Ξενοφών Βλασσόπουλος (φίλος και γείτονας του Χαρίλαου)
 Θεόδωρος Δημήτριεφ... μηχανικός Τάκης Ζέριγκας (1ος γαμπρός)
 Στέφανος Στρατηγός... δικηγόρος Νίκος Καδρής (2ος γαμπρός)
 Δημήτρης Παπαμιχαήλ... Κωστάκης (3ος γαμπρός), εργοστασιάρχης
 Βαγγέλης Πλοιός... άνδρας στην παραλία, φοιτητής
 Βαγγέλης Σειληνός... άνδρας στην παραλία, δημόσιος υπάλληλος
 Κώστας Παπαχρήστος... αστυνομικός
 Ράλλης Αγγελίδης... Θόδωρος (φίλος και γείτονας των παιδικών χρόνων του Χαρίλαου και της Καλλιόπης)
 Κώστας Γκουσγκούνης ... άνδρας στο πλήθος έξω από την οικία του Χαρίλαου
 Σύλβιος Λαχανάς ... Κουβουρδής (φίλος του Ξενοφώντα)
 Λάκης Σκέλλας ... πωλητής εσωρούχων

Ατάκες 
 Καλλιόπη
 Please, please... (δεκάδες φορές)
 Η ανιψιά μου και εγώ, κύριε, είμαστε πολύ στενοχωρημένες, είμαστε very, very... — πώς το λέτε εσείς εδώ;— very χολοσκασμένες!
 (Μόλις αντικρίζει τις ανιψιές της στο αεροδρόμιο, όμοια ντυμένες και να την περιμένουν σε παράταξη) Οι ανιψιές μου είναι αυτές; Μέγας είσαι Κύριε! Ταμένες τις έχετε;

 Χαρίλαος
 (συζητώντας με κάποιον στο καφενείο) —Τα συγχαρητήριά μου, στρατηγέ μου, για την κορούλα σας! Συνοικέσιον; Χαρίλαος: Όχι. —Έρως; Χαρίλαος: Όχι. —Ε, τότε; Χαρίλαος: Κανάτι!

 Διάλογος: Χαρίλαος & Ευτέρπη
Ευτέρπη: Μεγαλώσανε τα παιδιά μας Χαρίλαε! Ξέρεις πόσο είναι η Ελένη μας; 26! Η Κατίνα μας 23, 20 η Μαρία και 15 η Αγγελική...
Χαρίλαος: Έ! Και λοιπόν;
Ευτέρπη: Του χρόνου θα είναι 27 η Ελένη μας...
Χαρίλαος: 24 η Κατίνα, 21 η Μαρία και 16 η Αγγελική!
Ευτέρπη: Ακριβώς!
Χαρίλαος: Και τι θες να πεις μ' αυτό, βρε γυναίκα; Ότι κάθε χρόνο τα κορίτσια μας θα είναι ένα χρόνο μεγαλύτερα;
Ευτέρπη: Όχι, άλλο θέλω να πω!
Χαρίλαος: Τότε αφού ... άααλλο θέλεις να πεις, γιατί λες αυτό που λες και δεν λες κατ' ευθείαν το άλλο που θέλεις να πεις να ησυχάσουμε;

 Διάλογος: Χαρίλαος & επιβάτης λεωφορείου (μέσα σε συνωστισμό)
Χαρίλαος: Πού πάτε, κύριε;
Επιβάτης: Να προχωρήσω στον διάδρομο.
Χαρίλαος: Διάδρομο; Βλέπετε εσείς κανέναν διάδρομο; Γιατί αν εννοείτε αυτόν εδώ (δείχνει με το χέρι), αυτός είναι ο σβέρκος μου!
Επιβάτης: Καλά κύριε, μην κάνετε έτσι! Δεν σας πιάσαμε και από τη μύτη!
Χαρίλαος: Μόνο από τη μύτη δεν με πιάσατε! Από όλες τις άλλες μεριές με πιάσατε!

Άλλες πληροφορίες 
Η ταινία έκανε πρεμιέρα στις αίθουσες στις 16 Δεκεμβρίου 1957.  Κόβοντας 142.459 εισιτήρια, κατατάχθηκε 1η μεταξύ 31 ταινιών εκείνης της σεζόν.  Κυκλοφόρησε και με τη μορφή DVD στις 22 Νοεμβρίου 2005. 

Η σκηνή όπου τα τέσσερα κορίτσια κάνουν μπάνιο στην παραλία έχει γυριστεί στην Αρτέμιδα (Λούτσα) Αττικής, η σκηνή όπου η θεία ψάχνει νέο γαμπρό στην πλαζ της Βάρκιζας,  ενώ τα εξωτερικά πλάνα της οικίας Μπάρδα ήταν από κτίρια στην περιοχή της Δεξαμενής, στο Κολωνάκι. 

Η θεία απ' το Σικάγο μία από τις τέσσερις ταινίες όπου παίζουν μαζί ο Ορέστης Μακρής και η Γεωργία Βασιλειάδου - οι άλλες τρεις είναι: Ο γρουσούζης, Το αμαξάκι και Η κυρά μας η μαμή.  

Πρόκειται για την πρώτη εμφάνιση του Βαγγέλη Σειληνού στον κινηματογράφο (ερμηνεύει έναν λουόμενο στην πλαζ). 

Λέγεται ότι, σε ένα γύρισμα, ο Αλέκος Σακελλάριος, ο οποίος έριχνε στην πραγματικότητα τα κανάτια από το μπαλκόνι, παραλίγο να τραυματίσει τον Παπαμιχαήλ πετώντας το κανάτι. 

Η ταινία, μεταξύ άλλων, καταδεικνύει τη γενική αντίληψη της εποχής ότι οι δικηγόροι και οι εργολάβοι ήταν επαγγέλματα που θεωρούνταν εξαιρετικά προσοδοφόρα και, ως εκ τούτου,  ο γάμος με άτομα που τα ασκούσαν θεωρούνταν μεγάλη τύχη.

Παραπομπές

Εξωτερικοί σύνδεσμοι 

 Η θεία από το Σικάγο στην Ταινιοθήκη της Ελλάδος
 Η θεία από το Σικάγο στη Φίνος Φιλμ

Ελληνικές ταινίες
Ταινίες του 1957
Ελληνόφωνες ταινίες
Ελληνικές κωμικές ταινίες
Ταινίες σε σκηνοθεσία Αλέκου Σακελλάριου
Ταινίες σε σενάριο Αλέκου Σακελλάριου
Ταινίες με μουσική σύνθεση Τάκη Μωράκη
Ταινίες γυρισμένες στην Ελλάδα
Ταινίες παραγωγής Φίνος Φιλμ
Ελληνικές σατιρικές ταινίες
Ελληνικές ασπρόμαυρες ταινίες